MT Il-Ġurnal Uffiċjali ta’ l-Unjoni Ewropea C 257/36

Opinjoni fuq inizjattiva proprja tal-Kumitat tar-Reġjuni “Għal Green Paper — Lejn politika ta' l-Unjoni Ewropea għar-Reġjuni Muntanjużi: Viżjoni Ewropea għar-Reġjuni Muntanjużi”

(2008/C 257/07)

IL-KUMITAT TAR-REĠJUNI

— ifakkar fit-tweġiba fundamentalment pożittiva tal-President Barroso għas-sejħa ta' l-Assoċjazzjoni Ewropea tar-Rappreżentanti Eletti mir-Reġjuni Muntanjużi għal Green Paper dwar il-politiki Ewropej għar-reġjuni muntanjużi waqt id-Djalogu Strutturat fis-sessjoni plenarja tal-Kumitat tar-Reġjuni li nżammet fis-7 ta' Diċembru 2006;

— jinnota li r-reġjuni muntanjużi huma, minn naħa, żoni bi żvantaġġi naturali u ġeografiċi permanenti u, min-naħa l-oħra, reġjuni b'valuri naturali u umani li jinkuraġġixxu t-tkabbir u l-ħolqien ta' l-impjiegi;

— jitlob li l-Unjoni Ewropea tfassal politika Ewropea integrata ġenwina għaż-żoni muntanjużi kollha li tkun tirrispetta d-diversità tagħhom;

— jappoġġja l-iżvilupp attiv min-naħa tal-Kummissjoni Ewropea u l-Istati Membri ta' l-objettivi ġenerali ta' l-istrateġiji mġedda ta' Lisbona u Göteborg permezz ta' pjan ta' azzjoni Ewropew għall-kompetittività u l-iżvilupp sostenibbli taż-żoni muntanjużi;

— jirrakkomanda li l-Kummissjoni Ewropea tikkunsidra tliet kwistjonijiet prinċipali: a. li jittieħdu passi biex ir-reġjuni muntanjużi jsiru aktar attraenti u aċċessibbli għall-intrapriżi u l-individwi, fejn dan jista' jseħħ mingħajr ħsara għall-ambjent, billi fost affarijiet oħra jsir titjib fil-komunikazzjoni terrestra u diġitali, jiżdiedu l-konnessjonijiet mat-TENs, u billi jiġu promossi l-innovazzjoni u l-kreattività permezz ta' l-aħjar użu ta' l-għarfien, ir-riżorsi umani u l-intraprenditorija; b. li r-reġjuni muntanjużi jiġu kkunsidrati fuq il-bażi tar-riżorsi proprji tagħhom, filwaqt li jitqiesu l-ispeċifiċitajiet tagħhom biex b'hekk ikunu jistgħu jegħlbu l-problema ta' l-ispejjeż addizzjonali marbuta ma' l-iżvantaġġ naturali permanenti tagħhom u biex imantnu s-servizzi ta' interess ġeneral; c. li jiġu żviluppati clusters u ċentri ta' kompetittività biex jiġbru u jikkonsolidaw id-diversi setturi ta' attività bl-għan li jkun hemm żvilupp sostenibbli.

Rapporteur : Is-Sur Luis Durnwalder (IT/PPE), Kunsillier Reġjonali u President tal-Provinċja Awtonoma ta' Bolzano

RAKKOMANDAZZJONIJIET TA' POLITIKA

IL-KUMITAT TAR-REĠJUNI

1. ifakkar fit-tweġiba fundamentalment pożittiva tal-President Barroso għas-sejħa ta' l-Assoċjazzjoni Ewropea tar-Rappreżentanti Eletti mir-Reġjuni Muntanjużi għal Green Paper dwar Il-politiki Ewropej għar-reġjuni muntanjużi waqt id-Djalogu Strutturat fis-sessjoni plenarja tal-Kumitat tar-Reġjuni li nżammet fis-7 ta' Diċembru 2006;

2. jenfasizza l-fatt li t-Trattat ta' Lisbona (Artikolu 158), permezz tad-definizzjoni ta' l-objettiv ta' koeżjoni territorjali, jirrikonoxxi l-bżonn li r-reġjuni muntanjużi jingħataw attenzjoni speċjali, flimkien ma' reġjuni oħra bi żvantaġġi naturali u ġeografiċi permanenti;

3. ifakkar li l-muntanji huma essenzjali għall-ħajja u l-attività tal-popolazzjoni kollha ta' l-Unjoni Ewropea minħabba r-riżorsi naturali tagħhom, ir-riżorsi kulturali tagħhom bħad-diversità lingwistika u l-ħiliet partikulari, u r-riżorsi ekonomiċi tagħhom bħall-agrikoltura, l-industrija u t-turiżmu;

4. jinnota li 21 Stat Membru għandhom xi reġjuni muntanjużi, u dawn jammontaw għal 35,69 % tas-superfeċje ta' l-Ewropa u għal 17,73 % tal-popolazzjoni tagħha (1);

5. jinnota li r-reġjuni muntanjużi jirrappreżentaw 26 % ta' wiċċ id-dinja u 10 % tal-popolazzjoni tagħha, u huma element essenzjali ta' l-iżvilupp sostenibbli tal-pjaneta, li huwa rikonoxxut fil-Kapitolu 13 ta' l-Aġenda 21 ta' Rio;

6. jinnota li l-aċċessibilità tar-reġjuni muntanjużi hija ta' importanza kruċjali biex is-suq uniku ġenwin jitlesta u biex il-moviment liberu tal-persuni, il-merkanzija u s-servizzi jsir realtà;

7. jenfasizza l-fatt li d-diversità tar-reġjuni muntanjużi toħroġ aktar fid-dieher meta wieħed iqis il-koerenza tal-gruppi ta' l-iġbla li jiffurmaw il-muntanji magħrufa bħala żoni supra-reġjonali transkonfinali jew transnazzjonali li jiġbru fihom iż-żoni muntanjużi, qigħan il-widien u l-għoljiet fil-bażi tal-muntanji, iż-żoni urbani u rurali;

8. itenni li l-ambjent muntanjuż huwa mogħni b'bijodiversità liema bħalha, u għalhekk huwa partikularment fraġli u sensittiv għall-bidla fil-klima. Għal din ir-raġuni huwa jirrappreżenta sistema ġenwina ta' twissija bikrija;

9. jistqarr li, tradizzjonalment, ir-reġjuni muntanjużi kienu minn ta' quddiem nett fil-qasam ta' l-iżvilupp sostenibbli li huwa potenzjalment innovattiv fil-konfront ta' l-i żvantaġġi naturali permanenti;

10. ifakkar li l-awtoritajiet lokali u reġjonali għandhom esperjenza sostanzjali fil-qasam ta' l-iżvilupp sostenibbli fir-reġjuni muntanjużi;

11. ifakkar fl-isforzi tal-Parlament Ewropew, il-Kumitat tar-Reġjuni u l-Kumitat Ekonomiku u Soċjali Ewropew biex ir-reġjuni muntanjużi jingħataw aktar attenzjoni fil-politiki Ewropej permezz ta' opinjonijiet u studji;

12. jinnota li s'issa m'hemm l-ebda politika Ewropea jew strateġija Komunitarja integrata dwar ir-reġjuni muntanjużi fuq il-bażi tal-mudell użat għar-reġjuni marittimi jew iż-żoni urbani;

Għat-titjib tal-gvernanza ta' l-Unjoni Ewropea

13. jirrimarka li l-awtoritajiet lokali u reġjonali fir-reġjuni muntanjużi jagħtu importanza kbira lill-awtonomija tagħhom u r-rispett tal-prinċipju tas-sussidjarjetà, li jirrifletti approċċ għall-gvernanza Ewropea li jibda mill-aktar livell baxx;

14. jinnota li r-reġjuni muntanjużi huma, minn naħa, żoni bi żvantaġġi naturali u ġeografiċi permanenti u, min-naħa l-oħra, reġjuni b'valuri naturali u umani li jinkuraġġixxu t-tkabbir u l-ħolqien ta' l-impjiegi;

15. jinnota li hemm bżonn li l-politiki Ewropej jingħaqdu fi strateġija integrata ta' żvilupp sostenibbli li tkun tista' tikkunsidra d-diversità tar-reġjuni muntanjużi;

16. jenfasizza l-bżonn urġenti ta' ħidma bilanċjata u ġusta mill-UE biex tagħmel l-aħjar użu, b'manjiera sostenibbli, mid-diversità taż-żoni Ewropej urbani, tal-kosta, żoni b'popolazzjoni baxxa u żoni muntanjużi;

17. ifakkar l-importanza tar-rwol u l-ħidma tal-popolazzjonijiet tal-muntanji fil-ħolqien tal-pajsaġġi u l-bilanċ ta' l-ambjent muntanjuż;

18. jappoġġja l-azzjoni meħuda mill-awtoritajiet reġjonali u lokali u n-netwerks li jlaqqgħuhom flimkien u li jaħdmu biex jaqsmu l-prattika tajba fir-rigward ta' l-objettivi mġedda ta' Lisbona u Göteborg, bl-għan li jwasslu għal koeżjoni ekonomika, soċjali u territorjali;

19. ifakkar ir-rilevanza ta' l-istrateġija ta' Lisbona u l-linji gwida tal-politika ta' koeżjoni għall-perijodu 2007-2013 għaż-żoni muntanjużi, kif ukoll għaż-żoni l-oħra, bħala xpruni tal-kompetittività globali Ewropea;

20. ifakkar fir-rwol ċentrali tad-dimensjoni transkonfinali u transnazzjonali tal-politiki Ewropej fl-integrazzjoni Ewropea;

21. jisħaq fuq il-bżonn li d-dimensjoni politika u amministrattiva ta' l-Ewropa titqarreb lejn il-ħajja ta' kuljum taċ-ċittadini.

Approċċ integrat għar-reġjuni muntanjużi bħala prinċipju ta' tmexxija ġenerali

22. jenfasizza l-valur miżjud fil-livell Ewropew tal-ħidma fil-livell tar-reġjuni muntanjużi (l-Alpi, il-Pirinej, il-Karpazji, is-Sierras Iberiċi, il-Balkani, il-muntanji tal-Mediterran inklużi dawk fuq il-gżejjer, il-muntanji nordiċi, il-muntanji ċentrali, eċċ.) meta wieħed iqis id-dimensjoni transkonfinali u transnazzjonali tagħhom;

23. jixħet dawl fuq l-importanza taż-żoni muntanjużi fir-rigward tar-riżorsi naturali u kulturali tagħhom;

24. ifakkar in-numru sostanzjali ta' politiki integrati nazzjonali u reġjonali għaż-żoni muntanjużi;

25. jieħu nota tax-xogħol tal-Konvenzjoni Alpina u t-tnedija tal-Konvenzjoni tal-Karpazji;

26. jammira l-ħidma ta' l-Euroreġjuni u l-Komunitajiet tax-Xogħol fir-rwol tagħhom ta' medjaturi u xpruni li jmexxu r-reġjuni tal-fruntiera;

27. jixtieq strateġija Ewropea ġenwina għar-reġjuni muntanjużi biex tikkomplementa — fil-livell inter-settorjali — il-progress mistenni mill-Green Paper dwar il-Koeżjoni Territorjali li qiegħda titħejja bħalissa;

Id-diversi politiki bħala strumenti ta' politika għaż-żoni muntanjużi

28. jinnota li politika Ewropea għaż-żoni muntanjużi jkollha impatt fuq firxa wiesgħa ta' politiki settorjali li diġà huma parzjalment koperti mil-leġislazzjoni Ewropea iżda li qatt ma ġew ikkoordinati f'approċċ integrat;

29. jagħti l-lista ta' hawn taħt li tiġbor fiha wħud mill-oqsma ta' politika importanti li għandha tikkunsidra politika għar-reġjuni muntanjużi: — Il-koeżjoni ekonomika, soċjali u territorjali, inkluża l-kooperazzjoni inter-reġjonali, transkonfinali u transnazzjonali; — L-agrikoltura u l-iżvilupp rurali; — It-turiżmu; — L-industrija u l-intrapriżi ż-żgħar u ta' daqs medju (SMEs); — Il-bidla fil-klima, l-enerġija rinnovabbli u r-riżorsi naturali (l-ilma, l-arja, ix-xemx f'altitudnijiet għolja, l-injam, il-bijomassa); — L-ambjent, il-bijodiversità u l-pajsaġġi naturali u kulturali; — It-trasport u l-ICT, l-aċċessibilità lokali u n-netwerks trans-Ewropej tat-trasport (TENs); — Il-kompetizzjoni, is-suq uniku, is-servizzi ta' interess ġenerali (SĠI) u s-sħubijiet bejn il-pubbliku u l-privat (PPPs); — Ir-riċerka u l-innovazzjoni; — Id-diversità kulturali u lingwistika, l-edukazzjoni u t-taħriġ.

Għal pjan ta' azzjoni ta' l-Unjoni Ewropea għar-reġjuni muntanjużi

30. jitlob li l-Unjoni Ewropea tfassal politika Ewropea integrata ġenwina għaż-żoni muntanjużi kollha li tkun tirrispetta d-diversità tagħhom;

31. jappoġġja l-iżvilupp attiv min-naħa tal-Kummissjoni Ewropea u l-Istati Membri ta' l-objettivi ġenerali ta' l-istrateġiji mġedda ta' Lisbona u Göteborg permezz ta' pjan ta' azzjoni Ewropew għall-kompetittività u l-iżvilupp sostenibbli taż-żoni muntanjużi;

32. jissuġġerixxi lill-istituzzjonijiet Ewropej biex jikkunsidraw il-karatteristiċi taż-żoni individwali fil-ħidma tagħhom lejn “regolamentazzjoni aħjar”;

33. jitlob lill-Kummissjoni Ewropea biex tirrikonoxxi l-kontribut pożittiv u differenti li jagħtu l-awtoritajiet lokali u reġjonali fil-qasam ta' l-iżvilupp sostenibbli tar-reġjuni muntanjużi, u jitlob ukoll li dan il-kontribut jiġi integrat fil-politika Ewropea l-ġdida għar-reġjuni muntanjużi;

34. jirrakkomanda li l-Kummissjoni Ewropea tikkunsidra tliet kwistjonijiet prinċipali: a. li jittieħdu passi biex ir-reġjuni muntanjużi jsiru aktar attraenti u aċċessibbli għall-intrapriżi u l-individwi, fejn dan jista' jseħħ mingħajr ħsara għall-ambjent, billi fost affarijiet oħra jsir titjib fil-komunikazzjoni terrestra u diġitali, jiżdiedu l-konnessjonijiet mat-TENs, u billi jiġu promossi l-innovazzjoni u l-kreattività permezz ta' l-aħjar użu ta' l-għarfien, ir-riżorsi umani u l-intraprenditorija; b. li r-reġjuni muntanjużi jiġu kkunsidrati fuq il-bażi tar-riżorsi proprji tagħhom, filwaqt li jitqiesu l-ispeċifiċitajiet tagħhom biex b'hekk ikunu jistgħu jegħlbu l-problema ta' l-ispejjeż addizzjonali marbuta ma' l-iżvantaġġ naturali permanenti tagħhom u biex imantnu s-servizzi ta' interess ġenerali; c. li jiġu żviluppati clusters u ċentri ta' kompetittività biex jiġbru u jikkonsolidaw id-diversi setturi ta' attività bl-għan li jkun hemm żvilupp sostenibbli;

35. jirrakkomanda li l-Kummissjoni Ewropea tagħmel mir-reġjuni muntanjużi żoni pilota għall-innovazzjoni, is-soċjetà ta' l-informazzjoni u l-iżvilupp sostenibbli;

36. jixtieq li r-reġjuni muntanjużi jkunu jistgħu jissoktaw fl-iżvilupp ta' l-innovazzjoni billi jieħdu spunt mit-tradizzjonijiet tagħhom u jtejbu l-kompetittività ta' l-SMEs tagħhom;

37. jissuġġerixxi li l-Kummissjoni Ewropea u l-Istati Membri ta' l-UE jagħrblu l-ħtiġijiet differenti tad-diversi żoni fir-rigward tax-xogħol u t-taħriġ;

38. jirrakkomanda li l-Kummissjoni Ewropea tiżviluppa, fuq il-bażi ta' l-esperjenza tal-Parkijiet Naturali, metodu ta' ġestjoni integrat taż-żoni muntanjużi iżolati f'altitudnijiet għolja u medji, li jkun jista' jikkombina l-politiki kollha għall-konservazzjoni tar-riżorsi naturali, b'mod partikulari permezz tan-netwerk Natura 2000, mal-politiki għat-tisħiħ u l-iżvilupp bilanċjat taż-żoni muntanjużi;

39. jagħti parir lill-Unjoni Ewropea biex tikkunsidra l-ħtiġijiet speċifiċi ta' żoni partikulari meta tkun qed tfassal l-organizzazzjoni Ewropea tas-sigurtà ċivili tagħha, meta wieħed iqis l-intensità tar-riskji naturali u r-restrizzjonijiet differenti ħafna — u għaldaqstant it-teknika wkoll — marbuta ma' l-intervent tal-protezzjoni ċivili u s-servizzi tas-salvataġġ fil-muntanji;

40. isejjaħ biex, bħala parti mir-riforma tal-PAK, jiġi kkunsidrat ir-rwol strateġiku li jaqdu l-agrikoltura, il-ħidma fil-mergħat u l-vinikultura fil-manutenzjoni tal-pajsaġġi, fil-kwalità ta' l-ilma u l-produzzjoni ta' prodotti ta' kwalità għolja b'livell għoli ta' traċċabilità territorjali. Din il-Politika Agrikola Komuni l-ġdida li tkun aktar orjentata lejn il-prodott lokali, għandha tagħti spinta lill-produzzjoni ta' kwalità għolja u b'rendiment baxx, li huma elementi essenzjali ta' l-agrikoltura Ewropea u fundamentali mil-lat ambjentali;

41. jitlob lill-Kummissjoni Ewropea, il-Parlament Ewropew u l-Kunsill ta' l-Unjoni Ewropea joffru pakkett sħiħ u bbilanċjat ta' miżuri li jkunu adattati sabiex jakkumpanjaw ir-regoli dwar il-kwoti tal-ħalib li waslu biex jiskadu, speċjalment f'żoni muntanjużi f'altitudnijiet għolja u medji. Dawn il-miżuri għandhom jiġu ffinanzjati bir-riżorsi tal-miżuri dwar l-organizzazzjoni tas-suq li m'għadhomx jintużaw, iżda dan m'għandux jaffettwa b'mod negattiv il-pagamenti diretti. Sabiex wieħed ikun jista' jsostni l-agrikoltura, it-trobbija tal-bhejjem fuq skala wiesgħa u l-produzzjoni tal-ħalib f'żoni muntanjużi f'altitudnijiet għolja u medji, jeħtieġ li tiġi żviluppata strateġija aktar ekonomika fit-tieni pilastru għall-ħolqien ta' opportunitajiet kummerċjali, fost l-oħrajn, u b'hekk jingħata appoġġ għal tipi ta' agrikoltura bi żvantaġġi naturali u ġeografiċi li jipproduċu benefiċċji sostanzjali għan-natura u l-ambjent;

42. jitlob lill-istituzzjonijiet Ewropej biex fil-politiki tagħhom jikkunsidraw ir-rwol strateġiku tal- foresti fiż-żoni muntanjużi u tal-ġestjoni tal-forestrija sostenibbli fid-dawl tal-protezzjoni effikaċi li jipprovdu liż-żoni kkonċernati, u b'mod partikulari liż-żoni residenzjali, kif ukoll il-kontribut tagħhom għall-konservazzjoni tar-riżorsi u tal-bijodiversità, jiġifieri għall-ġlieda kontra l-bidla fil-klima, il-preservazzjoni tal-kwalità ta' l-arja u l-ilma, il-preservazzjoni tal- pajsaġġi naturali u l-iżvilupp soċjali u ekonomiku taż-żoni muntanjużi;

43. jistqarr li attwalment ftit li xejn hemm attività ekonomika marbuta mal-forestrija fl-Ewropa, kemm fir-rwol ambjentali tagħha, kif ukoll fir-rigward tal-prodotti ekonomiċi tagħha (enerġija, bini, materja prima);

44. isejjaħ lill-istituzzjonijiet Ewropej biex fl-analiżi tagħhom tat-territorji Ewropej jinkludu l-aspetti marbuta ma' l-enerġija u l-kapaċitajiet produttivi tar-reġjuni muntanjużi fl-oqsma ta' l-enerġija rinnovabbli (idroelettriċità, enerġija solari, enerġija mir-riħ, bijomassa u injam), u tal-kostruzzjoni passiva (nota tat-traduttur: Passivhaus huwa t-terminu oriġinali Ġermaniż, passive house bl-Ingliż);

45. isejjaħ lill-istituzzjonijiet Ewropej, lill-banek pubbliċi nazzjonali u reġjonali, u l-Fond Ewropew tal-Karbonju jew Bluenext biex jikkunsidraw il-kontributi pożittivi tal-kwalità ambjentali (il-foresti, il-prairiesu l-mergħat fil-muntanji) fiż-żoni muntanjużi fir-rigward tal-ħolqien ta' bjar li jassorbu s-CO2 li jistgħu jiġu vvalutati finanzjarjament permezz tas-sistemi ta' ċertifikati jew krediti tal-karbonju;

46. ifakkar li t-TENs ta' l-enerġija, it-trasport u l-ICT għandhom jinkorporaw dimensjoni territorjali ġenwina u b'hekk iqisu ċ-ċirkustanzi ġeografiċi, ambjentali u umani tar-reġjuni li jgħaddu minnhom biex verament isiru netwerks Ewropej ġenwini ta' komunikazzjoni u skambju fil-livell tal-kontinent bl-appoġġ tal-popolazzjonijiet lokali;

47. jistqarr li jieħu interess fl-esperimenti li qed isiru fil-qasam tat-trasport lokali integrat u sostenibbli fil-bliet taż-żoni muntanjużi bħala parti mid-dibattitu Ewropew dwar il-mobilità urbana sostenibbli;

48. jisħaq fuq il-bżonn ta' kollegament permanenti bejn il-popolazzjonijiet taż-żoni muntanjużi u ċ-ċentri ta' popolazzjonijiet kbar sabiex jinkisbu l-objettivi Ewropej imġedda għat-tkabbir u l-impjiegi;

49. isejjaħ lill-Kummissjoni Ewropea biex tagħmel ħilitha biex tnaqqas id-distakk diġitali u tippermetti li ż-żoni kollha u ċ-ċittadini Ewropej kollha jkollhom aċċess għal trasmissjonijiet terrestri jew bis-satellita, b'mod partikulari fil-qafas ta' l-inizjattiva Ewropea i2010 dwar l-inklużjoni-e;

50. jirrakkomanda li d-dimensjoni tal-muntanji f'għadd ta' kwistjonijiet ġeopolitiċi internazzjonali, bħal dawk marbuta ma' l-ilma u r-riżorsi naturali, ir-rispett tad-diversità kulturali u l-edukazzjoni, l-iżvilupp ekonomiku sostenibbli u l-flussi migratorji, tiġi integrata fil-politika esterna u tal-viċinat;

51. jagħti parir lill-Kummissjoni Ewropea li tadotta strateġija ta' komunikazzjoni lokalizzata sabiex toqrob aktar lejn il-ħajja ta' kuljum taċ-ċittadini Ewropej;

52. jissuġġerixxi li tingħata dimensjoni territorjali aktar b'saħħitha lill-politiki Ewropej, il-proċess tat-teħid ta' deċiżjonijiet tal-Komunità u l-komitoloġija bl-għan li d-demokrazija Ewropea titjieb;

53. jitlob lill-Parlament Ewropew biex jidentifika l-impatt baġitarju ta' l-azzjonijiet ta' l-Unjoni Ewropea fuq kull reġjun muntanjuż;

54. jirrakkomanda li l-politika ta' koeżjoni tkun ikkoordinata bi sħubija fir-reġjuni muntanjużi biex ma jkunx hemm frammentazzjoni u biex id-dimensjoni strateġika tal-miżuri strutturali titjieb;

55. jissuġġerixxi li l-ipprogrammar operattiv tal-politiki Komunitarji oħra li għandhom impatt territorjali jiġi kkoordinat fil-livell rilevanti wkoll, jiġifieri fil-livell tar-reġjuni muntanjużi, biex jiġu ddefiniti l-istrateġiji trasversali, integrati u bi sħubija;

56. jappoġġja l-miżura adottata mill-Kunsill tal-Ministri responsabbli mill-ippjanar ta' l-ispazju li jsir studju ta' l-impatt tal-bidla fil-klima fuq ir-reġjuni muntanjużi bħala parti mill-pjan ta' azzjoni ta' l-Aġenda Territorjali, u jitlob lill-Kummissjoni Ewropea biex tikkunsidra din il-kwistjoni fil-ħidma tagħha u l-proposti leġislattivi;

57. jappoġġja r-rwol ewlieni li l-politika ta' koeżjoni taqdi f'din l-istrateġija Ewropea dwar ir-reġjuni muntanjużi u r-rwol ta' tmexxija ta' l-objettiv tal-koeżjoni territorjali u tal-programmi Interreg;

58. jitlob lill-Istati Membri u l-Parlamenti tagħhom sabiex bħala parti mill-proċedura tagħhom biex jadottaw ir-regolament dwar ir-REKT jikkunsidraw l-importanza fundamentali ta' strument legali komuni għall-promozzjoni tal-kooperazzjoni territorjali fir-reġjuni muntanjużi;

59. jenfasizza l-bżonn li, fil-politiki ta' kompetizzjoni u tas-suq uniku, jiġi kkunsidrat ir-rwol kruċjali tas-servizzi ta' interess ġenerali u s-sħubijiet bejn il-pubbliku u l-privat fl-ekonomija taż-żoni muntanjużi, u biex jegħlbu l-ispejjeż ekonomiċi addizzjonali f'dawk iż-żoni bi żvantaġġi naturali permanenti bl-għan li jiġi evitat it-tnaqqis tal-popolazzjoni u biex isir l-aħjar użu mir-riżorsi tagħhom;

60. jitlob lill-Kummissjoni Ewropea tikkonsulta l-partijiet interessati u l-osservaturi kollha involuti fil-Konvenzjoni Alpina u l-Konvenzjoni tal-Karpazji bl-għan li tiġi analizzata l-gvernanza u jiġu vvalutati l-objettivi tagħha, li fuq il-bażi ta' dan tittieħed deċiżjoni dwar għandhiex issir ratifika tal-protokolli tal-Konvenzjoni Alpina, u dwar l-iffirmar u r-ratifika tal-Konvenzjoni tal-Karpazji, u jekk dan iseħħ, li taqdi rwol ta' tmexxija f'dawn il-Konvenzjonijiet transnazzjonali;

61. jipproponi li tiġi ddedikata Sena Ewropea għar-reġjuni muntanjużi u li kull sentejn il-Kummissjoni, bi sħab mal-Kumitat tar-Reġjuni, torganizza konferenza Ewropea dwar ir-reġjuni muntanjużi li tkun imsejsa fuq il-mudell tal-konferenza ta' l-2002;

62. jitlob lill-Parlament Ewropew u lill-Kunsill biex, matul is-seduti ta' qabel il-ħatra tagħhom, u b'mod identifikabbli, jagħtu l-inkarigu tar-reġjuni muntanjużi lil Kummissarju wieħed biss li, minbarra l-kompetenzi l-oħra tiegħu, ikun jista' jikkoordina l-attivitajiet tal-Kulleġġ fir-rigward ta' din il-kwistjoni territorjali trasversali;

63. jitlob lill-Kummissjoni Ewropea tressaq il-proposti tagħha dwar il-futur tal-politiki Ewropej għar-reġjuni muntanjużi fi Green Paper, u dan ikun l-ewwel pass lejn strateġija Ewropea integrata u fuq il-bażi ta' sħubija għar-reġjuni muntanjużi, immexxija mill-Kummissjoni Ewropea, l-Istati Membri u l-awtoritajiet lokali u reġjonali, bl-appoġġ tal-partijiet soċjo-ekonomiċi u ambjentali u bil-parteċipazzjoni ta' l-assoċjazzjonijiet nazzjonali u Ewropej li jirrappreżentaw lill-awtoritajiet reġjonali fiż-żoni muntanjużi.

Brussell, id-19 ta' Ġunju 2008. Il-President tal-Kumitat tar-Reġjuni Luc VAN DEN BRANDE

(1) Studju dwar Mountain Areas in Europe: Analysis of mountain areas in EU member states, acceding and other European countries, Nordregio għad-DĠ Regio, Jannar 2004.

http://ec.europa.eu/regional_policy/sources/docgener/studies/pdf/montagne/mount1_fr.pdf